มันนี่ทูเดย์
เงินติดล้อปล่อยนาโนฯ ต.ค.นี้
21 ก.ย. 2558

เงินติดล้อปล่อยนาโนฯ ต.ค.นี้ 
นายปิยะศักดิ์ อุกฤษฎ์นุกูล กรรมการผู้จัดการใหญ่ บริษัท ซีเอฟจี เซอร์วิส หรือ “เงินติดล้อ” ในเครือธนาคารกรุงศรีอยุธยา เปิดเผยว่า คาดว่าจะเริ่มปล่อยสินเชื่อนาโนไฟแนนซ์ได้ในเดือน ต.ค.นี้ เพราะต้องขอใบอนุญาตประกอบธุรกิจคนต่างด้าวจากกระทรวงพาณิชย์เพิ่มเติม เนื่องจากบริษัทแม่เป็นต่างชาติ
ทั้งนี้ เบื้องต้นจะทำตลาดในพื้นที่ที่คุ้นเคย คือสินเชื่อตลาดสดก่อน และจะไม่เร่งสินเชื่อนาโนไฟแนนซ์มากนัก เพราะเป็นสินเชื่อไม่มีหลักประกัน ต้นทุนสูง การเติบโตมีจำกัด ทำให้การวิเคราะห์สินเชื่อต้องรอบคอบ และแม้รัฐจะกำหนดให้นาโนไฟแนนซ์ปล่อยกู้ได้สูงสุดรายละ 1 แสนบาท แต่ส่วนใหญ่จะให้กู้เฉลี่ยรายละ 3.5-4 หมื่นบาทเท่านั้น ทำให้ต้นทุนยิ่งสูงขึ้น
สำหรับสินเชื่อจำนำทะเบียนเงินติดล้อ ขณะนี้มีแผนจะรุกตลาดรถจักรยานยนต์อย่างจริงจัง หลังจากเติบโตดี 7-8% โดยจะได้ใช้ประกันอุบัติเหตุฟรีมูลค่า 299 บาท ในการจูงใจ ตั้งเป้าลูกค้าใหม่ 2 แสนราย
หวังปีหน้าชาวนาซื้อประกัน 35 ล้านไร่ 
สมาคมประกันวินาศภัยไทย คาดหวังอยากเห็นชาวนาทำประกันภัยนาข้าว 35 ล้านไร่ ในปี 2559 จากปีนี้ที่คาดว่าจะมีผู้ทำประกันภัย 1.8 ล้านไร่ ซึ่งจะทำให้เบี้ยประกันภัยเฉลี่ยต่อไร่ลดลงจาก 350 บาท/ไร่ เหลือประมาณ 100 บาท/ไร่ช่วยลดงบชดเชยความเสียหายต่อเกษตรกรได้จำนวนมาก สำหรับปีนี้ความเสียหายยังไม่มาก แม้ฝนจะทิ้งช่วง เพราะรัฐมีนโยบายชัดเจนส่งถึงชาวนาว่าไม่ควรเพาะปลูก